text: Kendt radiostemme skifter til TV
  08 november 2013 kl. 16.04
  Den mangeårige P4-vært, Dorte Callesen, skifter til nytår regionalradio ud med regionalt TV, når hun bliver studievært på TV2-regionalstationen TV SYD i Kolding.
  Dorte Callesen har været ansat i DR i næsten 25 år og har i flere år været fast vært på P4 Trekanten. Samtidig har Dorte Callesen med sin karakteristiske stemme og gode humør været en populær vært på musikprogrammerne om aftenen på P4.
  - Vi glæder os til at byde Dorte Callesen velkommen på TV SYD, og føler os overbevist om, at hun med sit enorme kendskab til regionen og sin erfaring både bliver en gevinst for TV SYD og for seerne, fortæller nyhedschef Claus Christensen.
  Den nye studievært har tre børn og bor i Vejle. Dorte Callesen begynder på TV SYD den 1. januar 2014.
  Læs mere om Dorte Callesen på P4 Trekantens hjemmeside her.
  